РЕШЕНИЕ НА СЪВЕТА
от 25 септември 2008 година
за сключване от името на Европейската общност на Конвенцията на Организацията на обединените нации срещу корупцията
(2008/801/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 47, параграф 2, член 57, параграф 2, член 95, член 107, параграф 5, членове 179 и 181а, член 190, параграф 5, член 195, параграф 4, член 199, член 207, параграф 3, член 218, параграф 2, членове 279, 280 и 283 във връзка с член 300, параграф 2, първа алинея и параграф 3, първа алинея от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Елементите на Конвенцията на Организацията на обединените нации срещу корупцията (наричана по-долу „Конвенцията“), които са от компетентността на Общността, бяха договорени от Комисията с одобрението на Съвета от името на Общността.
(2)
Съветът упълномощи Комисията да договори присъединяването на Общността към въпросната конвенция.
(3)
Преговорите приключиха успешно и полученият като резултат от тях правен инструмент бе подписан от името на Общността на 15 септември 2005 г. и подлежи на евентуално сключване на по-късна дата в съответствие с решението на Съвета от 10 май 2005 г. относно подписването от името на Европейската общност на Конвенцията на Организацията на обединените нации срещу корупцията.
(4)
Някои държави-членки са страни по Конвенцията, докато други държави-членки са в процес на ратификацията ѝ.
(5)
Условията, които позволяват на Общността да депозира правния инструмент за одобряване съгласно член 67, параграф 3 от Конвенцията, са изпълнени.
(6)
Конвенцията следва да бъде одобрена, за да се даде възможност на Общността да стане страна по нея в рамките на своята компетентност.
(7)
При депозирането на правния инструмент за одобряване Общността следва да депозира също така декларация за степента на компетентност на Европейската общност по въпросите, уредени от Конвенцията, съгласно член 67, параграф 3 от нея.
(8)
При депозирането на правния инструмент за одобрение Общността следва да депозира и изявление относно разрешаването на спорове съгласно член 66, параграф 2 от Конвенцията,
РЕШИ:
Член 1
Конвенцията на Организацията на обединените нации срещу корупцията се одобрява от името на Общността.
Текстът на Конвенцията се съдържа в приложение I.
Член 2
Председателят на Съвета е оправомощен да определи лицето(ата), упълномощено(и) да депозира(т) правния инструмент на Общността за формално потвърждение, което да обвърже Общността. Правният инструмент за формално потвърждение включва декларация за компетентността съгласно член 67, параграф 3 от Конвенцията, която се съдържа в приложение II към настоящото решение. В него се съдържа и изявление, което се съдържа в приложение III към настоящото решение.
Съставено в Брюксел на 25 септември 2008 година.